**Tlačová správa
Bratislava, 24. november 2024**

**Roma Spirit 2024: Laureáti sú známi, ceny sú rozdané**

*16. ročník ocenenia priniesol silný odkaz o nádeji, inšpirácii a hodnotách, ktoré sú kľúčové pre ďalší rozvoj Slovenska. Ocenenie aj toho roku vyzdvihlo výnimočné osobnosti, organizácie a projekty prispievajúce k zlepšovaniu postavenia rómskych komunít a vzájomného spolužitia*.

Počas slávnostného galavečera, ktorý sa konal vo Veľkej sále Slovenského rozhlasu, si ocenenie Roma Spirit 2024 si odniesli laureáti v siedmich prestížnych kategóriách.

Ocenenie v kategórii Nezisková organizácia získala **Alternatíva – Centrum nezávislého života, n.o.** z Lučenca, a to za svoju dlhoročnú prácu v podpore mladých ľudí so znevýhodnením pri prechode do aktívneho života. **Deaf Group s.r.o**. z Veľkého Krtíša si prevzala ocenenie v kategórii Spoločnosť a zamestnávateľ za inovatívne prístupy v zamestnávaní osôb so zdravotným a sociálnym znevýhodnením. **Obec Kesovce**, z okresu Rimavská Sobota, bola ocenená v kategórii Obec a mesto za svoj prínos k rozvoju miestnej komunity.

V kategórii Médiá získala ocenenie **ZŠ Drienovec** za svoj projekt školského vysielania VIP TV Drienovec, ktorý sa zameriava na podporu vzdelávania a rozvoj mediálnej gramotnosti medzi mladými ľuďmi. Etnológ **René Lužica** za svoj výskum a odbornú prácu, ktoré prispievajú k hlbšiemu pochopeniu a zachovaniu rómskej kultúry získal ocenenie v kategórii Osobnosť.

V kategórii Kultúra bola za svoj prínos k inkluzívnemu dizajnu ocenená módna dizajnérka **Monika Vonztemüová**. Čin roka získala **Daniela Bernátová**, ktorá sa stala symbolom ľudskosti a solidarity vďaka svojej nezištnej pomoci súrodencom v núdzi.

Ocenenie **Roma Spirit 2024** bol oslavou nielen víťazov, ale aj dôležitých hodnôt, ktoré prinášajú pozitívnu zmenu a podporujú rovnosť v spoločnosti.

Galavečer bol obohatený o vystúpenia popredných umelcov, ktorí svojimi výkonmi umocnili atmosféru večera a podčiarkli posolstvo rozmanitosti, inklúzie a vzájomného rešpektu. Na pódiu sa predstavili **Barbora Botošová, Katka Koščová & Daniel Špiner, Jan Bendig, Divé maky, Ricco Šarközi** a mnohí ďalší.

Záznam zo slávnostného galavečera odvysiela **Slovenská televízia** **5. decembra o 20:10 na Dvojke**.

Ocenenie Roma Spirit 2024 vyhlasuje Asociácia pre kultúru, vzdelávanie a komunikáciu (ACEC), Slovenská televízia a rozhlas a Úrad splnomocnenca vlády pre rómske komunity. Podujatie sa konalo pod záštitou prezidenta Slovenskej republiky Petra Pellegriniho a verejného ochrancu práv Róberta Dobrovodského.

**Viac informácií: www.romaspirit.sk**

**Sledujte Roma Spirit na: Facebook / Instagram / YouTube**

Roma Spirit je verejným ocenením a zviditeľnením inšpiratívnych príbehov a aktivít, ktoré prinášajú riešenia výziev, ktorým čelia rómske komunity a celá naša spoločnosť.

Roma Spirit už od roku 2009 vytvára komunitu a priestor na rozvoj interkultúrneho dialógu. Každoročne Roma Spirit prináša 21 výnimočných príbehov, ktoré prinášajú efektívne a fungujúce riešenia výziev, ktorým čelia Rómovia a Rómky a celá naša spoločnosť.

Za uplynulé ročníky bolo na ocenenie Roma Spirit nominovaných 2279 výnimočných príbehov, osobností, aktivít a projektov. Za šestnásť rokov máme česť poznať 105 laureátov ocenenia.